[pic] | COMISIA EUROPEANĂ |

Bruxelles, 29.10.2010

COM(2010) 617 final

Propunere de

DECIZIE A PARLAMENTULUI EUROPEAN ȘI A CONSILIULUI

privind mobilizarea Fondului european de ajustare la globalizare, în conformitate cu punctul 28 din Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară (cererea EGF/2010/005 ES/Comunidad Valenciana – Piatră naturală, Spania)

EXPUNERE DE MOTIVE

Punctul 28 din Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară[1] permite mobilizarea Fondului european de ajustare la globalizare (FEG) în limitele plafonului anual de 500 de milioane EUR în plus față de rubricile bugetare corespunzătoare ale cadrului financiar.

Criteriile aplicabile contribuțiilor din FEG sunt prevăzute în Regulamentul (CE) nr. 1927/2006 al Parlamentului European și al Consiliului din 20 decembrie 2006 privind crearea Fondului european de ajustare la globalizare[2].

La data de 9 martie 2010, Spania a înaintat cererea EGF/2010/005 ES/Comunidad Valenciana – Piatră naturală pentru o contribuție financiară din FEG, ca urmare a unor concedieri efectuate în 66 de întreprinderi a căror activitate se încadrează în sectorul NACE a doua revizuire diviziunea 23 (Fabricarea altor produse din minerale nemetalice)[3], în regiunea NUTS II Comunidad Valenciana (ES52) din Spania.

După examinarea atentă a acestei cereri, Comisia a concluzionat, în conformitate cu articolul 10 din Regulamentul (CE) nr. 1927/2006, că sunt îndeplinite condițiile necesare pentru o contribuție financiară în temeiul acestui regulament.

SINTEZA CERERII ȘI ANALIZĂ

Date esențiale: |

Numărul de referință FEG | EGF/2010/05 |

Statul membru | Spania |

Articolul 2 | (b) |

Întreprinderi vizate | 66 |

Regiunea NUTS II | Comunidad Valenciana [ES52] |

Diviziunea NACE a doua revizuire | Diviziunea 23(Fabricarea altor produse din minerale nemetalice) |

Perioada de referință | 31/3/2009 - 30/12/2009 |

Data de începere a serviciilor personalizate | 7/6/2010 |

Data cererii | 9/3/2010 |

Concedieri în timpul perioadei de referință | 528 |

Lucrători concediați vizați de sprijin | 300 |

Servicii personalizate: buget în EUR | 2 098 800 |

Cheltuieli pentru punerea în aplicare a FEG[4]: buget în EUR | 90 200 |

Cheltuieli pentru punerea în aplicare a FEG (%) | 4,12 |

Bugetul total în EUR | 2 189 000 |

Contribuția din FEG în EUR (65%): | 1 422 850 |

1. Cererea a fost prezentată Comisiei la data de 9 martie 2010 și a fost completată cu informații suplimentare până la data de 25 mai 2010.

2. Cererea îndeplinește condițiile de mobilizare a FEG prevăzute la articolul 2 litera (b) din Regulamentul (CE) nr. 1927/2006 și a fost prezentată în termenul de 10 săptămâni menționat la articolul 5 din regulamentul respectiv.

Legătura dintre concedieri și modificările majore din structura comerțului mondial determinate de globalizare sau de criza financiară și economică mondială

3. Pentru a stabili o legătură între concedieri și criza financiară și economică mondială, Spania declară că sectorul construcțiilor a fost grav afectat de criză. Prăbușirea pieței de credite ipotecare „subprime” din SUA, care are consecințe negative majore pentru băncile și piețele financiare din întreaga lume, a avut drept rezultat direct reducerea bazei de capital a instituțiilor financiare, diminuând capacitatea multora dintre acestea de a acorda împrumuturi și făcându-le mai precaute. Prin urmare, împrumuturile către sectorul construcțiilor sau către persoane fizice s-au redus în mod drastic, iar cererea de locuințe noi a scăzut ca urmare a încrederii reduse a consumatorilor și a lipsei de numerar.

4. În planul său de redresare economică[5], Comisia a recunoscut că, din cauza crizei, cererea a scăzut dramatic în sectorul construcțiilor din UE. Date disponibile ulterior[6] au confirmat declinul important suferit de sectorul construcțiilor, care a înregistrat un recul în UE-27 timp de trei trimestre consecutive în 2009 (T1:-10,8; T2: -8,5; T3: -9,2), în comparație cu aceeași perioadă a anului anterior, în special din cauza scăderii investițiilor private în sectorul locuințelor. Cererea de produse finite din piatră naturală (pardoseli, fațade pentru clădiri etc.) este strâns legată de cererea din sectorul construcțiilor, care este influențată de numărul de construcții noi și de cererea de renovări și modernizări. În cadrul evaluării unei cereri pentru intervenția FEG privind același sector și aceeași regiune[7], Comisia a stabilit deja impactul crizei economice și financiare asupra întreprinderilor care își desfășoară activitatea în sectorul NACE a doua revizuire diviziunea 23 (Fabricarea altor produse din minerale nemetalice) în regiunea NUTS II Comunidad Valenciana

Stabilirea numărului de concedieri și îndeplinirea criteriilor de la articolul 2 litera (b)

5. Spania a înaintat această cerere în temeiul criteriului de intervenție menționat la articolul 2 litera (b) din Regulamentul (CE) nr. 1927/2006, care prevede concedierea, într-o perioadă de nouă luni, a cel puțin 500 de salariați din întreprinderi a căror activitate se încadrează în aceeași diviziune NACE a doua revizuire, într-o regiune sau în două regiuni învecinate cu nivelul NUTS II dintr-un stat membru.

6. Cererea menționează 528 de concedieri în 66 de întreprinderi clasificate în aceeași diviziune NACE a doua revizuire, pe parcursul perioadei de referință de nouă luni, din 31 martie 2009 până în 30 decembrie 2009, localizate toate într-o singură regiune cu nivel NUTS II, respectiv Comunidad Valenciana. Toate aceste concedieri au fost calculate în conformitate cu articolul 2 al doilea paragraf a doua liniuță din Regulamentul (CE) nr. 1927/2006.

Explicația caracterului neprevăzut al acestor concedieri

7. Potrivit declarației autorităților spaniole, criza financiară și economică a condus la o prăbușire bruscă a economiei mondiale, impactul fiind uriaș asupra multor sectoare. Începând din 2008, situația economiei nu a mai urmat tendințele din anii anteriori. Declinul economic nu este unul treptat, pentru care societățile s-ar fi putut pregăti.

8. În Spania, extragerea pietrei, precum și vânzările de piatră tăiată, șlefuită și fasonată au crescut în ultimii ani (producția din 2007 a fost cu 18% mai mare decât cea din 2003). În consecință, sectorul a efectuat investiții semnificative pentru a determina creșterea capacității sale de producție, având în vedere faptul că singurul risc anticipat era acela referitor la creșterea treptată a capacității de producție din cadrul economiilor emergente, în special China, India și Vietnam, iar piața părea capabilă să absoarbă respectiva creștere a producției.

9. Într-o anchetă condusă de observatorul pietrei naturale, desfășurată în al doilea trimestru al anului 2007, 27% din întreprinderi au raportat o creștere a vânzărilor în trimestrul anterior, 15% au raportat o scădere a acestora, iar 58% au declarat că și-au menținut vânzările la același nivel. Un an mai târziu (al doilea trimestru al anului 2008), aceeași anchetă indica rezultate destul de diferite: 57% din întreprinderi au raportat o scădere a vânzărilor, în timp ce numai 9% au raportat creșterea acestora.

Identificarea întreprinderilor care au procedat la concedieri și a lucrătorilor care pot beneficia de asistență

10. Cererea se referă la 528 de lucrători concediați (din care 300 pot beneficia de asistență) în următoarele 66 de întreprinderi:

Întreprinderile și numărul de concedieri |

A.E. MARMOL, S.L. | 2 | HIJOS DE FRANCISCO MORANT, S.L. | 10 |

ABADMAR SA | 4 | HISPANO DE MARMOLES, S.A. | 1 |

ALICER, S.A. | 2 | HORMAR XXI, S.L. | 1 |

APLICA MARMOL SL | 1 | HORMIGONES MARTINEZ, S.A. | 1 |

ASEMAGRA SL | 1 | HORMIGONES SAN VICENTE SL | 1 |

AZORIN Y PAYA S.L. | 2 | HORMIGONES TECNOLÓGICOS FORTES S.L. | 42 |

AZULEJOS VEGARA, S.L. | 1 | JESUS GAVALDA SANTANA | 1 |

BARDISA BEBES, S.L. | 1 | JOSE A. GARCIA MOYA SLU | 28 |

BATEIG STONE,S.L. | 1 | JOSE RUIZ MARCO S.L. | 1 |

CALZADOS CONTRADICTION, S.L. | 1 | JUAN JOSE RUIZ GINER | 1 |

CANTERAS ALICANTINAS SL | 1 | LEVANTINA Y ASOCIADOS DE MINERALES SA | 167 |

CANTERAS ALISAN SL | 1 | MARBRES BETANIA, S.L. | 7 |

CANTERAS FASAN, S.L. | 2 | MARFIL MARBLE SL | 1 |

CELITE HISPANICA, S.A. | 1 | MARMOLES ALMOHADE, S .L. | 1 |

CEMEN, S.L. | 9 | MÁRMOLES ARTISTICOS TORNEADOS, S.L. | 3 |

CEMEX ESPAÑA, S.A. | 5 | MARMOLES DAMASO SL | 10 |

CERAMICA MAYOR, S.A. | 2 | MARMOLES DEL MUNDO, S.L.U. | 1 |

CERAMICA TORREGROSA SL | 11 | MARMOLES MAÑEZ, S.L. | 2 |

CERAMICAS ALONSO SL | 3 | MARMOLES MARTINEZ Y GALIANA, S.A. | 1 |

CERAMICAS EL MOLINAR S.L. | 1 | MARMOLES PEPE, S.L. | 1 |

CERAMICAS TORREBLANCA SL | 21 | MARMOLES SER Y ACA, S.L. | 1 |

CERAMOSA SL | 14 | MARMOLES VIEMAPE, S.L. | 3 |

DECO ESCAYOLAS ASPRILLAS, S.L. | 11 | MOPERBAÑ, S.L. | 1 |

DECO ESCAYOLAS HNOS CLEMENTE, S.L. | 1 | NUEVO MARMOL, SL | 2 |

DEKORMAT GLASS SL | 1 | PREFABRICADOS LUFORT SL | 14 |

DENIA MARBRES SL | 1 | PROMOTORA DE INDUSTRIAS CERAMICAS SL | 2 |

DURA GRANITOS Y MARMOLES SL | 2 | PULIMAR STYL, S.L. | 1 |

ELABORACIN GENERAL DE MARMOLES, S.L. | 23 | ROCAS ALICANTE VALENCIA, S.A | 4 |

EXCLUSIVAS RESIMART IBERICA SL | 1 | SANEAMIIENTOS Y AZULEJKOS TAMAIX SL | 1 |

FRANCISCO ORDOÑEZ MEJIAS S.L.U. | 1 | SINKMAR, S.L. | 5 |

GRANITOS DEL MEDITERRANEO, S.A | 3 | SOLER ESTEVAN INSTALACIONES, S.L. | 1 |

GRUPO INDUSTRIAL BEMPE, S.L. | 18 | TEJAS COVERT SL | 53 |

HERMANOS TOLEDANO SL | 9 | YESOS IBERICOS, S.A. | 1 |

Număr total de întreprinderi: 66 | Număr total de concedieri: 528 |

11. Defalcarea în funcție de lucrătorii vizați este următoarea:

Categorie | Număr | Procentaj |

Bărbați | 280 | 93,33 |

Femei | 20 | 6,67 |

Cetățeni ai UE | 295 | 98,33 |

Cetățeni din afara UE | 5 | 1,67 |

Cu vârste cuprinse între 15-24 de ani | 7 | 2,33 |

Cu vârste cuprinse între 25-45 de ani | 107 | 35,67 |

Cu vârste de peste 45 de ani | 186 | 62,00 |

12. Trei dintre lucrătorii vizați sunt persoane cu handicap.

13. În ceea ce privește categoriile profesionale[8], defalcarea este următoarea:

Categorie | Număr | Procentaj |

Specialiști | 3 | 1,00 |

Tehnicieni, maiștri și asimilați | 4 | 1,33 |

Funcționari | 12 | 4,00 |

Lucrători în servicii | 7 | 2,33 |

Meșteșugari și lucrători în meserii de tip artizanal | 37 | 12,33 |

Operatori la instalații și mașini | 140 | 46,67 |

Muncitori necalificați | 44 | 14,67 |

Altele/Nespecificat | 53 | 17,67 |

14. Defalcarea în funcție de nivelul de educație[9] este următoarea:

Nivel de educație | Număr | Procentaj |

Învățământ de bază (până la finalizarea învățământului obligatoriu) | 103 | 34,33 |

Învățământ secundar superior | 18 | 6,00 |

Învățământ terțiar | 23 | 7,67 |

Alte forme de învățământ (învățământ nonformal) | 3 | 1,00 |

Persoane care nu au urmat nicio formă de învățământ sau care au abandonat timpuriu școala | 153 | 51,00 |

15. Se pot constata procentaje similare dacă sunt luați în considerare cei 528 de lucrători concediați în totalitate, numai că lucrătorii vizați cu vârstele cuprinse între 25 și 45 de ani sunt mai puțin numeroși (61,14%), în timp ce lucrătorii vizați cu vârste de peste 45 de ani sunt mai mulți. Aproximativ toți lucrătorii concediați cu vârste de peste 45 de ani sunt vizați de asistență. La fel, toți lucrătorii care nu au urmat nicio formă de învățământ pot beneficia de măsurile respective.

16. În conformitate cu articolul 7 din Regulamentul (CE) nr. 1927/2006, Spania a confirmat faptul că s-a aplicat o politică de egalitate între femei și bărbați, precum și de nediscriminare și că aceasta se va aplica în continuare pe parcursul diferitelor etape de punere în aplicare a FEG și, în special, în cursul accesului la contribuția financiară a FEG.

Descrierea teritoriului vizat, a autorităților acestuia și a părților interesate

17. Teritoriul afectat de concedieri se află în regiunea NUTS II Comunidad Valenciana și este concentrat în „comarca” (echivalentul aproximativ al unui județ) Medio Vinalopó din provincia Alicante, clasificată NUTS III. Denumirea de „Districtul pietrei naturale” include cele cinci municipalități din „județ” (Pinós, Algueña, La Romana, Novelda și Monforte del Cid), în care tăierea, fasonarea și finisarea pietrei reprezintă principala activitate economică, atât în ceea ce privește numărul de întreprinderi, cât și numărul de salariați din cadrul sectorului.

18. Din totalitatea întreprinderilor spaniole, 11,5% sunt implantate în Comunidad Valenciana. În această regiune, sectorul manufacturier reprezintă 26% din ocuparea forței de muncă, în timp ce sectorul serviciilor reprezintă 60 %, construcțiile 10 %, iar sectorul primar 4 %. Modelul economic din Comunidad Valenciana se caracterizează prin prezența ridicată a întreprinderilor mici și mijlocii specializate mai ales în producția de mobilă, de încălțăminte, de textile, de ceramică și de jucării. Aceste industrii sunt concentrate în districte situate în jurul unui număr limitat de municipalități.

19. Principalele părți interesate sunt Generalitat Valenciana (guvernul autonom al Comunității Valenciene) și, mai ales, SERVEF (serviciul public de ocupare a forței de muncă al guvernului autonom), Consorcio del Pacto Territorial por el Empleo del Valle del Vinalopó (grupul pactului teritorial pentru ocuparea forței de muncă în valea Vinalopó)[10], sindicatele UGT-PV, CCOO-PV, MCA-UGT-PV și FECOMA-CCOO-PV[11], Confederația organizațiilor întreprinderilor din regiunea autonomă Valencia (CIERVAL) și Marmol de Alicante (Asociația producătorilor de marmură).

Impactul preconizat al concedierilor în ceea ce privește ocuparea forței de muncă la nivel local, regional sau național

20. Rata șomajului în regiunea Medio Vinalopó (adică la nivel județean) a crescut cu 88,4%, urcând de la 12 336 de șomeri în noiembrie 2007 la 23 243 de șomeri în 2009, ceea ce reprezintă 12% din numărul de șomeri din provincia Alicante.

21. Numărul concedierilor din sectorul tăierii, fasonării și finisării pietrei în Comunidad Valenciana, relativ stabil în perioada 2005-2007, a crescut cu 405% în ultimii doi ani. La nivel local (adică în municipalitățile din districtul pietrei naturale), numărul concedierilor a crescut cu 525% (Novelda) sau 694% (Monóvar). Din cauza dimensiunii reduse a municipalităților din district (9 800 locuitori în medie), impactul concedierilor este uriaș. Nouăzeci la sută din lucrătorii concediați în sectorul pietrei naturale din Medio Vinalopó sunt bărbați.

22. În mod tradițional, principalele sectoare economice din Medio Vinalopó au fost fabricarea încălțămintei, pielăria și marmura. Cu toate acestea, industria încălțămintei și industria pielăriei au întâmpinat dificultăți în ultimii ani, în special din cauza concurenței reprezentate de încălțămintea asiatică și de alte produse asiatice din piele. Lucrătorii concediați din acest sector au găsit locuri de muncă noi în sectorul construcțiilor și al marmurei, sectoare considerate în acești ani ca fiind sigure.

23. Situația ocupării forței de muncă în zona afectată pare a fi deosebit de fragilă, având în vedere impactul crizei asupra întreprinderilor de textile situate în județele limitrofe ale regiunii Medio Vinalopó. În urma concedierilor din sectorul textilelor din Comunidad Valenciana, Spania a prezentat încă o cerere[12], în martie 2010, pentru o contribuție financiară din FEG destinată lucrătorilor respectivi.

Pachet coordonat de servicii personalizate care vor fi finanțate și o defalcare a costurilor estimate, inclusiv complementaritatea cu acțiunile finanțate prin Fondurile structurale

24. Toate măsurile următoare se combină pentru a forma un pachet coordonat de servicii personalizate, având scopul de a reintegra lucrătorii pe piața forței de muncă.

- Asistență în vederea căutării intensive a unui loc de muncă : această măsură presupune căutarea intensivă a unui loc de muncă, inclusiv o cercetare atât pasivă, cât și activă a șanselor de ocupare a unui loc de muncă la nivel local sau regional, în special în cadrul activităților economice emergente favorabile desfășurării unei activități independente și al noilor specializări din sectorul pietrei naturale.

- Sprijin individual online în vederea căutării unui loc de muncă : în scopul furnizării unor instrumente online care să ajute lucrătorii în căutarea individuală a unui loc de muncă, a fost creat un site web. Acest site va furniza informații organizate în patru secțiuni: (1) Difuzare și comunicare. Această secțiune va oferi informații privind FEG și proiectul de intervenție a FEG în sectorul pietrei naturale: calendarul evenimentelor, noutăți, publicarea noilor oportunități de angajare etc. (2) Resurse pentru reluarea activității: autoevaluarea aptitudinilor și a competențelor profesionale; conceperea autonomă a unui parcurs de reinserție profesională; cursuri online (de exemplu, curs de formare în căutarea activă a unui loc de muncă și orientare profesională); oferte de locuri de muncă etc. (3) Resurse pentru desfășurarea unei activități independente: autoevaluarea aptitudinilor și a competențelor antreprenoriale; cursuri online (de exemplu, cursuri de formare online în gestiunea întreprinderii); sprijin online pentru elaborarea unui plan de afaceri; informații despre crearea unei întreprinderi etc. (4) Gestiune: formulare și rapoarte de monitorizare, evidența activităților, orientări, proceduri și instrucțiuni etc. Anumite secțiuni vor fi accesibile publicului larg, în timp ce altele vor fi rezervate beneficiarilor de măsuri și/sau supraveghetorilor.

- Informare, analiza competențelor și orientare profesională: serviciul va fi oferit tuturor celor 300 de participanți și cuprinde o campanie de informare privind FEG pe lângă beneficiarii potențiali ai măsurilor, definirea profilului lucrătorilor, identificarea parcursurilor personalizate de reinserție profesională, informații privind locurile de muncă disponibile, cerințele în materie de competențe și formare profesională, programele de formare profesională disponibile, bursele de mobilitate, precum și stimulentele pentru participare și pentru desfășurarea unei activități independente. Acest serviciu va fi completat de un atelier privind căutarea activă a unui loc de muncă și de un curs de bazele informaticii.

- Tutorat (parcurs pentru reinserția profesională în același sector) : tutorele nu doar va oferi informații, îndrumare și sprijin începând de la orientarea profesională până la încheierea parcursului de reinserție, ci va și favoriza contactele cu angajatorii potențiali din sectorul pietrei naturale și îi va informa cu privire la avantajele fiscale legate de recrutarea respectivilor lucrători concediați. El va asigura, de asemenea, monitorizarea în primele luni de la reinserția profesională pentru a ajuta lucrătorii să își consolideze posturile.

- Formare în materie de competențe profesionale legate de sectorul pietrei naturale: beneficiarii acestei măsuri vor fi formați în ceea ce privește competențele profesionale cele mai căutate în cadrul sectorului. Formarea va fi completată de un stagiu plătit cu o durată de două luni (1 200 EUR pe lună pentru fiecare participant). Aproximativ 10 % din lucrătorii vizați vor beneficia de această măsură.

- Formarea formatorilor: o formare de optzeci de ore le va transmite competențele didactice necesare lucrătorilor concediați ale căror profiluri îi recomandă în calitate de formatori în domeniul meșteșugurilor asociate pietrei naturale.

- Formare în domeniul meșteșugurilor tradiționale legate de piatra naturală: aceste ateliere animate de foști lucrători foarte experimentați se vor axa pe producerea unor produse diverse din piatră naturală (coloane, capiteluri, mobilier etc.) pentru care există o cerere, dar care nu se mai fabrică din cauza lipsei de personal calificat. Aproximativ 7 % din lucrătorii vizați vor beneficia de această măsură.

- Tutorat (parcurs pentru reinserția profesională în orice sector) : tutorele va oferi informații, îndrumare și sprijin de la orientarea profesională până la încheierea parcursului de reinserție. Acesta va favoriza, de asemenea, contactele cu angajatorii potențiali și îi va informa cu privire la avantajele fiscale disponibile. Tutorele va asigura, de asemenea, monitorizarea în primele luni de la reinserția profesională pentru a ajuta lucrătorii să își consolideze posturile.

- Formare în materie de noi competențe profesionale : beneficiarii acestei măsuri vor fi formați în sectoare de activitate în care oportunitățile există deja sau urmează să apară pe termen scurt sau mediu. Aproximativ 50 % din lucrătorii vizați vor beneficia de această măsură.

- Formare pentru obținerea unor calificări profesionale specifice : formarea va fi concepută pentru a răspunde nevoilor identificate ale întreprinderilor locale. Potrivit estimărilor, aproximativ 50% din participanții la această acțiune vor primi o ofertă de ocupare a unui loc de muncă. Aproximativ 17 % din lucrătorii vizați vor beneficia de această măsură.

- Tutorat (parcurs-promovarea antreprenoriatului) : tutorele va oferi informații, îndrumare și sprijin de la orientarea profesională până la încheierea parcursului de reinserție. Acesta va sprijini, de asemenea, participanții în ceea ce privește elaborarea planurilor de afaceri și strângerea fondurilor, îndeplinirea formalităților administrative în vederea creării unei întreprinderi, precum și în primele luni de activitate a întreprinderii.

- Promovarea antreprenoriatului : două ateliere de scurtă durată (16 ore fiecare) orientate către promovarea inițiativelor antreprenoriale pentru desfășurarea unei activități independente și către generarea ideilor comerciale.

- Formare în materie de gestiunea întreprinderii: acest curs se adresează unui număr de 30 de lucrători și are ca scop dobândirea de către participanți a competențelor de bază în domeniul gestiunii întreprinderilor mici.

- Egalitatea de șanse: un supraveghetor în materie de egalitate de șanse se va asigura că principiul tratamentului egal/șanselor egale este respectat în timpul aplicării măsurilor. Scopul este acela de a înlătura orice bariere personale sau familiale care pot împiedica lucrătorii vizați să aibă acces la măsuri.

- Asistență pentru lucrătorii care au persoane dependente în întreținere: lucrătorii care au persoane dependente în întreținere (copii, persoane în vârstă sau cu handicap) vor primi o alocație de 400 EUR pe lună drept contribuție la cheltuielile de îngrijire, cu condiția participării lor în cadrul măsurilor. Scopul este acela de a acoperi cheltuielile suplimentare cu care se confruntă lucrătorii care au persoane dependente în întreținere în vederea participării lor la formare sau la alte măsuri.

- Alocație de mobilitate: lucrătorii care participă la aceste măsuri vor primi o alocație de mobilitate de 20 EUR pe zi drept contribuție la cheltuielile lor de deplasare.

- Contribuție la cheltuielile de schimbare a reședinței: lucrătorii care acceptă un loc de muncă ce implică o schimbare de reședință vor primi o sumă forfetară de 3 000 EUR pentru acoperirea cheltuielilor necesare.

- Stimularea antreprenoriatului : lucrătorii care revin pe piața ocupării forței de muncă creându-și propria întreprindere vor primi o sumă forfetară de 3 000 EUR. Acest stimulent are menirea de a-i sprijini pe cei care desfășoară o activitate independentă în primele luni de la începerea activității.

- Stimulente de participare: pentru a se încuraja participarea la măsuri, lucrătorii care nu primesc nicio alocație de șomaj vor primi o alocație de 400 EUR pe lună timp de maximum 12 luni, cu condiția să participe la măsurile din pachetul FEG.

25. Cheltuielile pentru punerea în aplicare a FEG, care sunt incluse în cerere în conformitate cu articolul 3 din Regulamentul (CE) nr. 1927/2006, acoperă activitățile de gestionare și control.

26. Serviciile personalizate prezentate de autoritățile spaniole sunt măsuri active pe piața forței de muncă în cadrul acțiunilor eligibile definite la articolul 3 din Regulamentul (CE) nr. 1927/2006. Autoritățile spaniole estimează costurile totale ale acestor servicii la 2 098 800 EUR, iar costurile pentru punerea în aplicare a FEG la 90 200 EUR (= 4,12 % din suma totală). Contribuția totală solicitată de la FEG este de 1 422 850 EUR (65% din costurile totale).

Acțiuni | Numărul estimat al lucrătorilor vizați | Costul estimat per lucrător vizat (în EUR) | Costuri totale (cofinanțare prin FEG și la nivel național) (în EUR) |

Servicii personalizate [articolul 3 primul paragraf din Regulamentul (CE) nr. 1927/2006] |

1. Asistență în vederea căutării intensive a unui loc de muncă (Prospección nuevas oportunidades empleo ) | 300 | 240 | 72 000 |

2. Sprijin individual online în vederea căutării unui loc de muncă (Creación de recursos) | 300 | 200 | 60 000 |

3. Informare, analiza competențelor și orientare profesională (Información, diagnóstico y derivación) | 300 | 626 | 187 800 |

4. Tutorat (parcurs pentru reinserția profesională în același sector) (Tutorización del itinerario de inserción en el sector) | 50 | 1 452 | 72 600 |

5. Formare în materie de competențe profesionale legate de sectorul pietrei naturale (Formación específica para nuevos perfiles profesionales) | 27 | 7 500 | 202 500[13] |

6. Formarea formatorilor (Formación para formadores) | 3 | 1 000 | 3 000 |

7. Formare în domeniul meșteșugurilor tradiționale legate de piatra naturală (Recuperación de oficios tradicionales) | 20 | 2 700 | 54 000 |

8. Tutorat (parcurs pentru reinserția profesională în orice sector) (Tutorización de itinerarios de recolocación en otros sectores) | 200 | 1 312,5 | 262 500 |

9. Formare în materie de noi competențe profesionale (Formación profesional específica) | 150 | 3 933 | 590 000[14] |

10. Formare pentru obținerea unor calificări profesionale specifice (Formación a medida en el puesto de trabajo) | 50 | 1 900 | 95 000 |

11. Tutorat (parcurs: promovarea antreprenoriatului) (Tutorización del itinerario de desarrollo empresarial) | 50 | 1 680 | 84 000 |

12. Promovarea antreprenoriatului. Promovarea inițiativelor de afaceri. (Taller de motivación al autoempleo) | 50 | 332 | 16 600 |

13. Promovarea antreprenoriatului. Generarea ideilor comerciale. (Taller de generación de ideas de negocio) | 50 | 332 | 16 600 |

14. Formare în materie de gestiunea întreprinderii (Formación básica en gestión empresarial) | 30 | 1 560 | 46 800 |

15. Egalitatea de șanse (Programa de igualdad de oportunidades) | 300 | 108 | 32 400 |

16. Asistență pentru lucrătorii care au persoane dependente în întreținere (Ayudas para la atención a personas dependientes) | 40 | 2 400 | 96 000 |

17. Contribuție la cheltuielile de schimbare a reședinței (Ayudas a la movilidad geográfica) | 15 | 3 000 | 45 000 |

18. Stimularea antreprenoriatului (Ayudas al autoempleo) | 30 | 3 000 | 90 000 |

19. Stimularea participării (Incentivos a la participación) | 15 | 4 800 | 72 000 |

Subtotal servicii personalizate | 2 098 800 |

Cheltuieli pentru punerea în aplicare a FEG [articolul 3 al treilea paragraf din Regulamentul (CE) nr. 1927/2006] |

Gestiune | 60 000 |

Activități de control | 30 200 |

Subtotal cheltuieli pentru punerea în aplicare a FEG | 90 200 |

Total costuri estimate | 2 189 000 |

Contribuție din FEG (65 % din costurile totale) | 1 422 850 |

27. Autoritățile spaniole confirmă faptul că măsurile descrise mai sus sunt complementare cu acțiunile finanțate de Fondurile structurale și că sunt instituite măsuri pentru evitarea dublei finanțări.

28. Obiectivele principale ale programelor operaționale FSE pe 2007-13 pentru Comunidad Valenciana sunt promovarea învățării de-a lungul vieții în rândul lucrătorilor și reducerea riscului de abandon școlar timpuriu, cu o atenție specială acordată persoanelor celor mai vulnerabile sau persoanelor cu risc de excludere socială, în principal lucrători tineri sau cu vârste de peste 45 de ani, femei sau persoane cu handicap. În special, în ceea ce privește acțiunile cofinanțate în cadrul FSE, Spania a indicat faptul că nici întreprinderile, nici lucrătorii vizați de această cerere nu au beneficiat de planuri de ocupare a forței de muncă cofinanțate de FSE. Cu toate acestea, la un moment dat în trecut, anumiți lucrători au beneficiat de activități de formare oferite la scară națională în cadrul programului „Formare pentru ocuparea forței de muncă” legat de FSE. Urmărirea continuă a acțiunilor FSE și FEG care au scopuri similare și a lucrătorilor în cauză va permite evitarea oricărei suprapuneri între măsurile FSE și FEG.

Data/datele la care serviciile personalizate pentru lucrătorii afectați au început sau sunt prevăzute să înceapă

29. Data la care Spania va începe să furnizeze lucrătorilor afectați serviciile personalizate incluse în pachetul coordonat propus pentru cofinanțare prin FEG este 7 iunie 2010. Prin urmare, această dată reprezintă începutul perioadei de eligibilitate pentru eventuala asistență care ar putea fi acordată prin FEG.

Procedurile de consultare a partenerilor sociali

30. Partenerii sociali au fost consultați pe durata pregătirii pachetului coordonat de măsuri. Cererea propusă a fost discutată în cadrul mai multor întruniri cu partenerii sociali menționați la punctul 19 de mai sus, care au avut loc din iulie până în septembrie 2009. Aceștia vor fi asociați și fazei de punere în aplicare prin intermediul unui comitet sectorial înființat în cadrul grupului[15], în vederea aplicării, monitorizării și evaluării măsurilor.

Informare cu privire la acțiunile obligatorii în temeiul legislației naționale sau al convențiilor colective

31. În ceea ce privește îndeplinirea criteriilor stabilite la articolul 6 din Regulamentul (CE) nr. 1927/2006, în cererea lor, autoritățile spaniole:

- au confirmat că măsurile care țin de responsabilitatea societăților în temeiul legislației naționale sau al convențiilor colective nu vor fi înlocuite de contribuția financiară din partea FEG;

- au demonstrat că acțiunile respective oferă sprijin lucrătorilor individuali și nu urmează să fie folosite pentru restructurarea societăților sau a sectoarelor de activitate;

- au confirmat faptul că acțiunile eligibile menționate anterior nu beneficiază de asistență din cadrul altor instrumente financiare comunitare.

Sisteme de gestionare și control

32. Spania a comunicat Comisiei faptul că aceleași organisme care asigură gestionarea și controlul finanțărilor din FSE vor gestiona și controla această contribuție financiară. Ministerul regional al finanțelor și ocupării forței de muncă al regiunii Comunidad Valenciana va fi organismul intermediar al autorității de gestionare.

Finanțare

33. În baza cererii înaintate de Spania, contribuția propusă din FEG pentru pachetul coordonat de servicii personalizate este de 1 422 850 EUR, reprezentând 65% din costurile totale. Ajutorul propus de Comisie în cadrul acestui fond se bazează pe informațiile furnizate de Spania.

34. Având în vedere cuantumul maxim al unei contribuții financiare care poate fi acordată din FEG, în temeiul articolului 10 alineatul (1) din Regulamentul (CE) nr. 1927/2006, precum și posibilitățile de realocare a creditelor, Comisia propune mobilizarea FEG pentru suma totală menționată mai sus, care să fie înscrisă în rubrica 1a din cadrul financiar.

35. Cuantumul propus al contribuției financiare va lăsa mai mult de 25 % din suma maximă anuală rezervată disponibilă pentru FEG în vederea unor alocări în perioada ultimelor patru luni ale anului, conform dispozițiilor articolului 12 alineatul (6) din Regulamentul (CE) nr. 1927/2006.

36. Prin prezentarea acestei propuneri de mobilizare a FEG, Comisia inițiază procedura simplificată de discuție trilaterală, astfel cum se prevede la punctul 28 din Acordul interinstituțional din 17 mai 2006, în vederea obținerii acordului celor două componente ale autorității bugetare cu privire la necesitatea utilizării FEG și cu privire la suma solicitată. Comisia invită prima dintre cele două componente ale autorității bugetare care ajunge la un acord, la nivelul politic corespunzător, cu privire la proiectul de propunere de mobilizare, să informeze cealaltă componentă și Comisia în legătură cu intențiile sale. În cazul în care una dintre cele două componente ale autorității bugetare nu este de acord cu această propunere, se va organiza o reuniune formală trilaterală.

37. Comisia prezintă separat o cerere de transfer în vederea înscrierii în bugetul 2010 a unor credite de angajament și de plată specifice, în conformitate cu punctul 28 din Acordul interinstituțional din 17 mai 2006.

Sursa creditelor de plată

38. În stadiul actual de execuție, se prevede că nu toate creditele de plată disponibile pentru 2010 în cadrul liniei bugetare 01.04 05 „Finalizarea programului pentru întreprinderi: îmbunătățirea mediului financiar al întreprinderilor mici și mijlocii (IMM-uri)” vor fi utilizate în întregime în acest an.

39. Creditele de plată sunt transferate în conturi fiduciare, în funcție de necesități, pentru a se asigura faptul că Fondul European de Investiții (FEI) poate efectua în orice moment plățile către intermediarii financiari. Criza financiară a avut un impact semnificativ asupra profilului plăților din cadrul instrumentelor financiare, în special asupra celor din domeniul capitalului de risc. Potrivit Asociației europene a capitalului de risc (EVCA), nivelul investițiilor și al dezinvestițiilor (ieșirilor) a fost redus cu mai mult de jumătate în perioada 2007-2009, în comparație cu situația anterioară crizei. Aceste evoluții au avut, de asemenea, un impact considerabil asupra previziunilor în ceea ce privește plățile pentru 2010.

40. Ca urmare a elementelor menționate anterior, creditele de plată prevăzute în bugetul 2010 nu vor fi necesare în totalitate pentru 2010. Prin urmare, suma de 1 422 850 EUR poate fi pusă la dispoziție pentru transfer.

Propunere de

DECIZIE A PARLAMENTULUI EUROPEAN ȘI A CONSILIULUI

privind mobilizarea Fondului european de ajustare la globalizare, în conformitate cu punctul 28 din Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară (cererea EGF/2010/005 ES/Comunidad Valenciana – Piatră naturală, Spania)

PARLAMENTUL EUROPEAN ȘI CONSILIUL UNIUNII EUROPENE,

având în vedere Tratatul privind funcționarea Uniunii Europene,

având în vedere Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară[16], în special punctul 28,

având în vedere Regulamentul (CE) nr. 1927/2006 al Parlamentului European și al Consiliului din 20 decembrie 2006 privind crearea Fondului european de ajustare la globalizare[17], în special articolul 12 alineatul (3),

având în vedere propunerea Comisiei Europene[18],

întrucât:

(1) Fondul european de ajustare la globalizare (FEG) a fost creat pentru a oferi sprijin suplimentar lucrătorilor concediați ca urmare a schimbărilor majore din structura comerțului mondial generate de globalizare și pentru a-i ajuta să se reintegreze pe piața forței de muncă.

(2) Domeniul de aplicare a FEG a fost extins pentru cererile depuse începând cu 1 mai 2009, pentru a include acordarea de sprijin lucrătorilor concediați ca urmare directă a crizei financiare și economice mondiale.

(3) Acordul interinstituțional din 17 mai 2006 permite mobilizarea FEG în limita unui plafon anual de 500 de milioane EUR.

(4) La 9 martie 2010, Spania a prezentat o cerere de mobilizare a FEG, având în vedere concedierile din 66 de întreprinderi a căror activitate se încadrează în sectorul NACE a doua revizuire diviziunea 23 (Fabricarea altor produse din minerale nemetalice) dintr-o singură regiune NUTS II, Comunidad Valenciana (ES52), și a completat-o cu informații suplimentare până la 25 mai 2010. Această cerere îndeplinește condițiile pentru stabilirea contribuțiilor financiare, astfel cum sunt prevăzute la articolul 10 din Regulamentul (CE) nr. 1927/2006. Prin urmare, Comisia propune mobilizarea unei sume de 1 422 850 EUR.

(5) În consecință, ar trebui mobilizat FEG în vederea acordării unei contribuții financiare ca răspuns la cererea depusă de Spania,

DECID:

Articolul 1

În cadrul bugetului general al Uniunii Europene pentru exercițiul financiar 2010, se mobilizează Fondul european de ajustare la globalizare (FEG) pentru alocarea sumei de 1 422 850 EUR, sub formă de credite de angajament și credite de plată.

Articolul 2

Prezenta decizie se publică în Jurnalul Oficial al Uniunii Europene .

Adoptată la Bruxelles/Strasbourg,

Pentru Parlamentul European Pentru Consiliu

Preşedintele Preşedintele

[1] JO C 139, 14.6.2006, p. 1.

[2] JO L 406 din 30.12.2006, p. 1.

[3] Regulamentul (CE) nr. 1893/2006 din 20.12.2006 (JO L 393, 30.12.2006, p. 1).

[4] În conformitate cu articolul 3 al treilea paragraf din Regulamentul (CE) nr. 1927/2006.

[5] COM(2008) 800. Un plan european de redresare economică.

[6] DG Întreprinderi și Industrie: Impact of the economic crisis on key sectors of the EU – the case of the manufacturing and construction industries (Impactul crizei economice asupra unor sectoare-cheie din UE – Cazul industriei prelucrătoare și al industriei construcțiilor); versiune actualizată în decembrie 2009.(http://ec.europa.eu/enterprise/policies/industrial-competitiveness/documents/index_en.htm).

[7] COM(2010) 216. Propunere de Decizie a Parlamentului European și a Consiliului privind mobilizarea Fondului european de ajustare la globalizare […] cererea EGF/2009/014 ES/Comunidad Valenciana.

[8] Categorii bazate pe Clasificarea internațională standard a ocupațiilor, nivel de o cifră (ISCO-88).

[9] Categorii bazate pe Clasificarea Internațională Standard a Educației (ISCED-97).

[10] Acest grup este format din primarii localităților Villena, Novelda, Salinas, La Algueña, Aspe și Monforte de Cid, dintr-un reprezentant al parteneriatului municipalităților din Valea Vinalopó, din sindicate și organizații profesionale la nivel local.

[11] Unión General de Trabajadores del País Valenciano (UGT-PV), Comisiones Obreras del País Valenciano (CC.OO.-PV), Federación del Metal, Madera y Afines de la UGT del País Valenciano (MCA-UGT-PV) și Federación de Construcción, Madera y Afines (FECOMA-CC.OO.-PV).

[12] Cererea EGF/2010/009 ES/Comunidad Valenciana – Textile.

[13] Alocația zilnică de mobilitate în valoare de 20 EUR per participant și pe zi de participare este inclusă în costurile totale ale acțiunilor nr. 5, 6, 7, 9, 10, 12, 13 și 14.

[14] Costurile totale diferă față de suma costurilor unitare, deoarece costurile unitare au fost rotunjite (3 933,34 EUR).

[15] Consorcio del Pacto Territorial por el Empleo del Valle del Vinalopó .

[16] JO C 139, 14.6.2006, p. 1.

[17] JO L 406, 30.12.2006, p. 1.

[18] JO C […], […], p. […].